*Comunicat de presă*

*22 ianuarie 2025*

**Sezonul România-Polonia: Centrul Cultural Subcarpați găzduiește ateliere de creație între Bean Mc (Marius Alexe, Subcarpați) și celebrul grup Dagadana**

Institutul Cultural Român de la Varșovia și Institutul „Adam Mickiewicz”, în colaborare cu Centrul Cultural Subcarpați, organizează, în perioada 24-28 februarie 2025, ateliere de creație ale grupului muzical polonez Dagadana cu un grup de artiști români condus de Marius Andrei Alexe, liderul grupului Subcarpați.

Parte a Sezonului Cultural România-Polonia 2024-2025, această inițiativă vizează crearea unor piese și aranjamente muzicale noi, la răscrucea dintre cele două culturi și influențele contemporane, pornind de la patrimoniul muzical popular al Poloniei și al României. Sesiunile de creație au loc în cadrul programului „De la om la om”, organizat de Centrul Cultural Subcarpați.

Grupul **Dagadana** a fost înființat în 2008 de Daga Gregorowicz din Poznań și Dana Vynnytska din Liov. Trupa combină elemente ale culturii ucrainene și poloneze în aranjamente jazz, electronice, avant pop și etno / world music. În ultimii 17 ani, Dagadana, cu șapte albume lansate, a valorificat cultura poloneză și ucraineană, îmbinând muzica tradițională cu mai multe genuri muzicale. Formația a susținut peste 1.000 de concerte în 34 de țări. Albumele lor au fost lăudate de critici și au primit premii, atât în Polonia (premiul Fryderyk 2011 pentru album rock-folk / world music), cât și în alte țări. Membrii formației: Daga Gregorowicz, Dana Vynnytska, Mikołaj Pospieszalski, Bartosz Mikołaj Nazaruk.

Proiectul muzical **Subcarpați** a fost demarat în 2010 de artistul și producătorul Marius Alexe, cunoscut pe scena muzicală românească și sub numele de Bean MC. De atunci, în jurul acestui nume au început să graviteze diverse forme de artă, fondând o comunitate de confluență artistică și creație muzicală.

Centrul Cultural Subcarpațieste o platformă concepută pentru comunitate, susținută de comunitate, iar conceptul „de la om la om” reflectă circuitul autentic al artei populare - de la sat la oraș și de la oraș la sat, conectat la tehnologiile moderne, în spiritul specific Subcarpați. Centrul sprijină arta contemporană și educația prin cultură alternativă și creație artistică, promovând folclorul și educația alternativă prin muzică.

Institutul Cultural Român de la Varșovia își propune, prin astfel de proiecte, să introducă publicului polonez nume relevante pentru fenomenul artelor spectacolului din România, dar și să stabilească colaborări durabile între cele două scene. În 2024, ICR Varșovia a susținut co-producția polono-română de dans contemporan „Toaca”, spectacol al Teatrului Polonez de Dans din Poznań creat de trei tineri coregrafi români, Mădălina Dan, Andrea Gavriliu și Ștefan Lupu, cu o contribuție artistică românească importantă (dramaturgie: Mihaela Michailov, muzică: Cristian Stanciu, Claudiu Urse, proiecții video: Cristian Stanciu, Silviu Apostol); spectacolul va fi prezentat într-un turneu în România în 2025. La inițiativa și cu sprijinul ICR Varșovia, Muzeul Național de Istorie a României și Muzeului Józef Piłsudski din Sulejówek au realizat expoziția „România – Polonia, un secol de istorie. Mareșalul Józef Piłsudski și Familia Regală a României”, incluzând exponate de la Muzeul Militar Național Regele Ferdinand I, Arhivele Diplomatice ale Ministerului Afacerilor Externe al României, Muzeul Național Peleș și de la colecționarii Daniel-Cosmin Obreja și George Trohani, și vernisată la București în 5 decembrie 2024.

*Sezonul Cultural România-Polonia 2024-2025 este organizat de Ministerul Culturii și Institutul Cultural Român, prin reprezentanța sa de la Varșovia, pentru partea română, respectiv Ministerul Culturii și Patrimoniului Național și Institutul „Adam Mickiewicz”, în parteneriat cu Institutul Polonez din București, pentru partea polonă.*

**Contact:**

Serviciul Promovare și Comunicare

biroul.presa@icr.ro;

031 71 00 622